Aꞌlí wel Jesusi ko ꞌma nawali alé weꞌká rejóachi Jerikó anéliachi.
Aꞌlí ꞌma simira enárali alé nasípimi mapu ne weꞌká eperéali.
Aꞌlí alé ꞌa bijtéali bilé rejoi ꞌwe níwami wenomí Sakeo rewéami.
Wel ko waꞌlúala wenomí nejpáami níili mapu Roma anéliachi nijíwami níili.
Aꞌlí wel Sakeo ko ꞌwe riwinali wel Jesusi,
aꞌlí ketasi omérali iꞌnena mapujiti ne weꞌká ralámuli sírali aꞌlí binoi ko ne ꞌtéeli rejoi níili.
Aꞌlí ne bajcháami nirá ꞌmaga ꞌma reꞌpáami ꞌmoli Sikomoro anéliami rojuárali wel Jesusi iꞌnémariá.
Alé mapu mulípimi simírima rueli wel Jesusi weꞌká ralámuli ꞌyua.
Aꞌlí mapaꞌlí wel Jesusi ꞌma simira inárali alé ne reꞌpáami iꞌnénali,
aꞌlí ꞌma riwisá jériká aneli:
--ꞌEmi Sakeo,
ꞌwe sajpú riꞌkina mapujiti jipi ko nijé mujé bijtélachi cheꞌlebama.
Aꞌlí wel Sakeo ko ꞌwe sajpú riꞌkínali,
aꞌlí ꞌwe kanílika aneli:
--Mabá ꞌliko.
Aꞌlí weꞌká ralámuli ketasi kanili wel Jesusi riwisá alé Sakeo bijtélachi simíachi cheꞌlebamia,
aꞌlí wel ralámuli ko ne ꞌwe sayérika raꞌíchali wel Jesusi mapuriká simili biléana ꞌwe chati oláami rejoi bijtélachi.
Aꞌlí wel Sakeo ko ꞌma koꞌsá,
ne wilísika jériká aneli wel Jesusi:
--Mujé waꞌlúala,
nijé ko nasípasi ꞌyama wel ralámuli resuti mapu nijé niwa,
aꞌlí nijé ꞌyégaka chigóasaká wel wenomí,
jipi ko naosa chojkéami nirá ku ꞌyama wel wenomí ibílipi ralámuli.
Aꞌlí wel Jesusi ko jériká aneli:
--Ye rejoi Sakeo rewéami ko Abráami téemuwala ju.
Echiriká nijé ku kuꞌira mapuriká binoi ko ne aꞌlá ku bijchíwali.
Nijé mapu nawágami ju ꞌmi reꞌpá riwigachi iyena si mapuriká bilé rejoi ranala nirá,
nijé ko nawali wel ralámuli ꞌyasia mapu ꞌwe chati ologá eperéami ju aꞌlí ne aꞌlá ꞌnátali ꞌyamia mapu weꞌkaga eperé.